VSC Sklep PRp 142/2023
Sodna praksa višjih sodišč, 2023-11-14

dr. Saša Kmet (preds.), Branko Aubreht (poroč.), Barbara Žumer Kunc

začasen odvzem vozniškega dovoljenja - ugovor - nujna zadeva - pritožba - tek rokov v času sodnih počitnic - sodne počitnice / poletno poslovanje

Storilec je sklep o zavrnitvi ugovora zoper sklep o začasnem odvzemu vozniškega dovoljenja prejel osebno dne 10. 7. 2023.

Ker se je pri tej zadevi, ki se skladno z 209. členom ZP-1 šteje kot nujna, pritožbeni rok iztekel 18. 7. 2023, sta pritožba in njena dopolnitev, ki sta bili oddani priporočeno na pošto po izteku tega roka, prepozni.

II. Obdolženec je dolžan plačati stroške pritožbenega postopka - sodno takso v znesku 20,00 EUR, v roku in na način, kot bo določeno v pozivu sodišča prve stopnje.

1. Sodišče prve stopnje je z uvodoma navedenim sklepom zavrnilo obdolženčev ugovor zoper sklep o začasnem odvzemu vozniškega dovoljenja ter mu v paricijskem roku 15 dni po pravnomočnosti sodbe o prekršku v plačilo naložilo sodno takso v znesku 20,00 EUR.

2. Zoper sklep se pritožuje obdolženec zaradi bistvenih kršitev določb postopka, kršitve materialnih določb ZP-1 ter zmotne ugotovitve dejanskega stanja po 1., 2. in 3. točki 154. člena ZP-1. Predlaga ugoditev pritožbi in ustavitev postopka.

4. Pritožbeno sodišče pregleda zadevo najprej po določilih 163. člena v zvezi s 168. členom Zakona o prekrških (ZP-1) v smeri pravočasnosti in dovoljenosti pritožbe. Ob takem pregledu zadeve ugotavlja, da je storilec pritožbo (kot seveda tudi njeno kasnejšo dopolnitev) vložil po izteku zakonitega 8 dnevnega roka za vložitev pritožbe.

Vročilnica o vročitvi izpodbijanega sklepa namreč izkazuje, da je storilec sklep o zavrnitvi ugovora zoper sklep o začasnem odvzemu vozniškega dovoljenja prejel osebno dne 10. 7. 2023. Tako se je 8 dnevni pritožbeni rok, kot ga določa tretji odstavek 113.b člena ZP-1 in o katerem je bil storilec obveščen v pravnem pouku izpodbijanega sklepa, ob upoštevanju določbe 209. člena ZP-1 iztekel v torek 18. 7. 2023.

Kot izhaja iz podatkov spisa (vpogled v štampiljko na kuverti k pritožbi z dne 3. 9. 2023, pripeto k l. št. 81 spisa), je storilec pritožbo z dne 3. 9. 2023 poslal po pošti priporočeno dne 5. 9. 2023, njeno dopolnitev pa dne pa dne 25. 9. 2023 (vpogled v štampiljko na kuverti k pritožbi z dne 24. 9. 2023, pripeto k l. št. 115 spisa). Ker se je pri tej zadevi, ki se skladno z 209. členom ZP-1 šteje kot nujna, pritožbeni rok iztekel 18. 7. 2023, sta pritožba in njena dopolnitev, ki sta bili oddani priporočeno na pošto po izteku tega roka, prepozni.

5. Ker je storilec s pritožbo in njeno dopolnitvijo zamudil zakonsko določen pritožbeni rok, ki je prekluziven, je višje sodišče po določilih prvega odstavka 163. člena ZP-1 pritožbo zavrglo kot prepozno vloženo (saj tega ni storilo že sodišče prve stopnje po določilih tretjega odstavka 161. člena ZP-1) in je ni vsebinsko obravnavalo.

6. Na podlagi določila tretjega odstavka 147. člena ZP-1 se sodna taksa določi tudi, če je bila pritožba zavržena, zato je pritožbeno sodišče storilcu skladno s tar. št. 8407 Zakona o sodnih taksah (ZST-1) naložilo še dolžnost plačila sodne takse v višini 20,00 EUR, k plačilu katere ga bo pozvalo sodišče prve stopnje.

Zakon o prekrških (2003) - ZP-1  - člen 113, 113b, 113b/3, 163, 163/1, 209

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.